Acheroppito

**Acheroppito** (da-o grego ἀχειϱοποίητοϚ, ch'o scigniffica *no fæto da man (umaña)*), riferio êsençialmente a-e inmaggine miacooze de Cristo, in particolâ a-a Santa Cea impressa insce di tesciui comme o mandillo de Kamuliaña e quello de Edessa (o termine "mandillo", in gr. τò μανδύλιον, o ven da l'arabo *mandil* ò *mendil*). Pe estenscion co-o termine *acheroppito* s'indica ascì i atre inmaggine do Cristo e da Vergine Maria into senso de *retræti aotentichi*. Ço o se contrapoñe quindi a l'epitteto χειϱοποίητοϚ, ch'o se riferisce a-i idoli. Tæ inmaggine, de origine orientâ, g'han avúo un rollo conscidereive inte l'Ocidente ascì.

### O mandillo de Kamuliaña
O mandillo de Kamuliaña (ò Kamulia), segondo l' *Histoira Ecclesiastega* de Zaccaia o Retô do sec. VI o l'ea un retræto de Gexo depento sciu lin che una donna a l'aiva arecugeito inte 'na fontaña e ascozo into so vello, dove n'arestò impresso una copia. E doe immagine finin l'uña a Çezarea de Cappadocia e l'âtra, no lontan, a Kamuliaña, dove vègnan oggetto de culto. O mandillo de Kamuliaña, doppo una traversâ trionfâ de l'Axia Menô, o zonse a Costantinoppoli into 554 ò, segondo a *Cronega* de Zorzo Çedren (ca. 1100), into 574. L'icoña miacooza a vègne portâ comme *palladium* imperiâ inte campagne contra i Perscen de Maoriççio, into 586, e de Eracclio, into 622. Questa a gh'aiva una doggia fonçion, religioza e militâ, in quante i imperatoî a dœuvion inta so guæra-croxâ contra i infedeli. No s'ha de nœuve precize in sce-o so aspetto e o no fu ciu mençunao doppo o sec. VIII: de seguo o l'andò desperso durante i dezordeni do periodo iconoclasta.

### L'icoña do ''Sancta Sanctorum''
A partî da-o sec. VIII un'inmaggine acheroppita do Cristo a l'è documentâ a Romma into *Sancta Sanctorum* do Lateran. O *Liber Pontiphicalis* o riferisce, sença precizâne e caratteristeghe, che o pappa Stéva II (752-757) o-a portò in sce-e spalle pe e stradde de Romma menaççâ da-o longobardo Astorfo. Segondo a *Cronega* de Zorzo Moñego, o patriarca German I, sotta l'impiao iconoclasta Lion III l'Izaorico (717-741), o l'affiò l'inmaggine do Sarvatô a-o mâ co-ina cartapegoa, in sce-a quæ o l'aiva scrito: *Segnô, sarva ti mæximo e sarva niatri ascì*. L'icoña a saiæ stæta arecugeita da pœu a Romma da-o pappa e deposta inte 'na *grande gexa*. No l'è precizao de quæ imaggine se tratte: a poriæ êse o mandillo ò l'icoña do Cristo da Chalké (tipo do Pantocratô) ch'a l'ea in sce-a porta de bronzo de l'intrâ do Gran Palaççio de Costantinopoli, primma che l'imperatô o-a fesse levâ. Comunque, inte l'anno 817, a Costantinoppoli s'ea a-o corente de l'existença de l'acheroppita romaña, comme testimonia o patriarca Niceforo, segondo o quæ e çittæ de Edessa e de Romma poeivan vantâse de possede de immagine acheroppite do Sarvatô.

In quante a l'icoña do *Sancta Sanctorum* conservâ scin a ancœu nonostante o so stæto estremamente frammentaio, di ezammi han permisso de stabilî che se tratta de un Pantocratô, assettao in sce un trono gemmao, beneixente co-a drita e co-in libbro ò un rollo inta scinistra, co-i pê appoggiæ in sce un suppedannio, a cavelea co-a riga into mezo e a barba; l'aoreola a l'è marcâ de lengê da trei braççi de croxe, a veste a l'è porpúia, o cuscin rosso ciæo e o fondo azzuro. Cecchelli (1926-1927) o propoze de datâla a-o sec. V, ponendola in rapporto co-a pittua monumentâ italiaña; ma ancœu se pœu foscia indicâ un termine de paragon ciu vallido inte l'icoña do Pantocratô into monestê de Santa Cattæña a-o Scinai do sec. VI donde, benché o Cristo o segge raffigurao a meza figua, i coî e tutti i âtri particolæ son assæ scimmili, compreizo a forma streita do pannello de legno, a quelli de l'icoña romaña che, in definitiva, poemo ritegnî œuvia bizantiña do sec. VI ò VII, sciben che no se pœu pe aoa precizâ ni a dæta, ni e circostançe de l'arrivo a Romma. In ócaxon de un primmo restaoro sotta Zane X (914-928) in sce-o de rê fu depento una croxe gemmâ e un'inscriçion; mentre sotta Innoxenço III (1198-1216) a fu recoerta da una lammina de argento laoao ch'a lasciava vixibile solo ch'a testa, quella ascì perâtro coverta da un vello de sæa ch'o ne riproduxeiva i træti. Da alloa in ça a se presentò comme una inmaggine da Santa Cea, analloga a quella conservâ da-o sec. 1XIV a Zena inta Gexa de san Bærtomê di Ærminni.

### L'inmaggine de Edessa

L'inmaggine acheroppita do Cristo ciu famoza l'è quella de Edessa, attuâ Urfa, in Turchia, ligâ a-a stoia de re Abgar, contâ za into sec. IV da Zœuggio de Cezarea. Segondo e primitive lezendie o sovran, maoto, o l'invitò Cristo into so regno, ma Gexo o ghe rispoze ch'o gh'aviæ mandao un di so apostoi, doppo a so morte. Succescivamente un racconto sciriaco, a dotriña de Haddai, o mençuña un retræto do Cristo eseguio da Anania e mandao a Abgar. A lezendia, ch'a preize corpo inta segonda meitæ do sec. VI, a conta che Abgar o scrisse a Cristo e o ghe mandò o pitô Anania, perché o ghe fesse o retræto, ma lê o no l'ariescì a fissâne i træti somatteghi; Cristo alloa o se lavò a cea e sciugandose o lasciò impressa a so inmaggine in sce-a teia; o dette quindi a Anania questo retræto e una lettia e, riçevendoli, Abgat o guarì. Into conto intervegnan ascì i apostoi San Tadê e San Tomaxo. A lettia do Cristo a l'è nota za a Procoppio, ma o l'è o storico Evagrio che, poco doppo o 593, o mençuña l'inmaggine acheroppita do Cristo, attribuindo a vittoia di Crestien in sce-i Perscien a-a preçioza reliquia, ch'a l'ea stæta miacoozamente ritrovâ miagiâ sorv'a-a porta da çittæ de Edessa. Questa a l'arestò oggetto de curto fin a-o 944, quand'a vègne trionfalmente portâ a Costantinoppoli sotta Roman I Lecapen e Costantin VII Porfirogenito. A quest'urtimo fu attribuio a verscion esteiza da stoia - ò *Narratio* - repigiâ inti menei e inti menologhi, comprendente l'arrivo da reliquia a Costantinopoli; mentre una verscion ch'a s'aferma a l'arrivo de Taddeo a Edessa a l'è notta sotta o nomme de *Epistola Abgari*. O Mandillo o vègne accugeito con gran pompa e collocao into crizotriclinnio, a saa de riçevimento di imperatoî, vegnindo coscì a crovî o rollo de *palladium* de l'inmaggine de Kamuliaña.

O Stato e a Gexa conscideravan o Mandillo comme a ciu preçioza de reliquie, a-a quæ l'ea consacrao de çeimonnie solenne. Carego de un profondo scignificao religiozo, o l'ea de fæto consciderao scimbolo do misteio de l'Incarnaçion e de l'Œücaistía - inte questo senso o l'ea stæto consciderao un elemento importante da-i iconodôli durante a lotta iconoclasta - ch'o s'azonzeiva a-o valô profilattico. Doppo a preiza de Costantinopoli da parte di Latin da quarta croxâ, into 1204, i tezoi da capitâ vègnan sacchezzæ e o Mandillo, portao in Ocidente, o l'andò perdúo.

L'arrivo do Mandillo a Costantinopoli into 944 o trovò eco inte doe rapprezentaçioin: a primma (sec. XII) a l'è una miniatua da *Cronega* de Zane Skilitze e a mostra Romman I ch'o baxa a testa do Cristo ch'a ghe vegne presentâ impressa in sce un tesciúo. L'âtra, de poco posteriô a l'avvegnimento, a l'è un'icoña do monestê de Santa Cattæña a-o Scinai e a mostra o re Abgar, co-i træti do Porfiozennio, che in trono o tegne in man o Mandillo, in forma de sarvietta co-e frange in sce-e quæ l'è impresso a cea do Cristo, co-a barba e o nimbo croxao. O *pendant* o l'è costituio da-a figua assettâ de Tadê; di atre figue de santi se dispoñan inta parte infeiô. Weitzmann (1971; 1976) o l'ha supposto che a parte centrâ a raprezentesse o mandillo izoao. Questa a l'è perçò a primma testimoniança figurâ ch'a se segge conservâ da preçioza inmaggine.

Doppo che e lezendie relative a-o mandillo vègnan acugeite inta liturgia, n'apparse de raprezentaçioin, into sec. XI, primma inti manoscriti e da pœu inte icoñe e inta pittua monumentâ. E ciu antighe son de immagine izoæ inte 'n menologio conservao a Lusciandria, into Vangê de Alavardi e inta Scaa do Paradizo de Zane Climmego. Inte miniatue de Lusciandria e do Vatican o tesciúo do mandillo o l'è recamao a lozanghe, decoræ da un motivo stilizzao, mentre into Vangeio de Alavardi o l'è ornao da di medaggioin doggi, che contegnan una croxe de Mâta, e o l'è orlao de læto da 'n'inscriçion psœüdo-cufica. Into codexo do Vatican compâ ascì, in sce-o mæximo fondo, in negativo, ma sença frange, una testa enantiomorfa: a l'è a replica che o tesciúo, ascozo inte 'na miagia a Ierapoli, o l'aiva lasciao impressa, durante o so trasporto a Edessa (ò inta mæxima Edessa), in sce un mon, o *kerámion* (ò *kerámidion*), atra reliquia venerâ. 

O preçiozo mandillo, ch'o l'ea stæto fissao in sce un pannello, o l'ea diffiçilmente vixibile e e so rappresentaçioin risurtan assæ despæge tra lô, fæto dovúo ascì a-o mutâse di caratteri fixonommeghi tippichi da tradiçion iconograffega de l'arte bizantiña. Pe a segonda meitæ do sec. XII se conosce doe icoñe famoze: uña de Novgorod, l'âtra foscia bulgara, conservâ da-o sec. 13° into dommo de Laon. Tutte doe derivan da un modello bizantin into quæ o vizo, circondao da-a massa ondulâ di cavelli e da barba, o l'è modellao con un'esprescion doçe e grave. L'assença do collo a l'evoca a maschera apotropæga da Gorgoña antiga, comme za Zorzo Pixide o l'aiva notao into VII secolo. 

E inmagine de Zena e de-a Gêxa de San Scirvestro a Romma, aroinæ da de redepentue, porieivan foscia remontâ a quest'eppoca, sciben che a reddenixe di cavelli e da barba a l'indica una dæta posteriô. E numeroze repliche slave, sorvettutto d'ambito ruscio, son caratterizzæ da-a barba *bagnâ*, a doggia ponta. Queste facce sante son tradiçionalmente composte in sce-o sfondo de un tesciúo scimulao, da-o quæ, tuttavia, sparì rapidamente e frange e inti œuvie ciu tarde a stofa a l'appâ aggroppâ a-i bordi. De inmaggine scimmile compan a partî da-o sec. XII inta pittua murâ; in Cappadocia se n'atrœuva quattro exempi inte gexe de Göreme, posti inta protexi ò into diaconico. A Saklı kilise l'è da segnalâ in particolâ o rapporto do Mandillo con Izaia e a Vergine da Nonçiâ, rapporto ch'o l'evoca a so importança inta dotriña de l'Incarnaçion. In Georgia se pœu trovâ o mandillo inte l'abscide, de d'ato a l'artâ. Inta Panagia Araku de Lagudea, a Çipro, o mandillo o l'è rappresentao insemme co-o *kerámion* ch'o sormonta l'inscriçion dedicatoia a-o de d'áto da porta; tâ collocaçion, ch'a sottolinnia o valô apotropaico de queste immagine, a se trœuva torna inti Barchen ascì. Sorvettutto, comme succede inte tante gexe rusce do sec. XII e ciu tardi inti Balchen ascì, a so poxiçion sorvelevâ - sotta a cuppoa ò in sce l'ærco trionfâ - a l'aquista ascì valô dogmatico.

Inte rappresentaçioin de Costantinopoli ascidiâ da-i Avai (626) ligæ a l'Inno acatisto, o mandillo o l'appâ inta so fonçion apotropaica. O so impiego in ambito militâ o no fu desmentegao in Ruscia manco ciu tardi, zacché Ivan o Teribbile (1530-1584) o s'impadroní da çitæ de Kazan combattendo sotta un stendardo ch'o ne recava l'inmaggine.

Do resto i racconti da *Narratio* e de l*'Epistola Abgari* inspiron ascì di cicli figurativi. Inte l'icoña do Scinai Taddê e o pedon presso o re rimandan a l'Epistola; da-a mæxima fonte dipende e miniatue do Vangê de Gelati, dove in nœuve miniatue l'è rappresentao unze scene che terminan co-o battezzo de Abgar da parte de Taddeo. O rollo 499 da Pep. Morgan Lib. de New York o comprende trezze miniatue che rappresentan i epizodi de Ierapoli - a colonna de fœugo e o mon incizo - ma tuttavia o l'omette di âtri epizodi importanti. A Narratio a l'ha inspiao quattro miniatue into *Menologio de Mosca* do 1063 e træ inte quello de Pariggi do XII secolo. 

Doveiva existe però de seguo un ciclo ciu completo da-o quæ deriva e dexe immaggine che compan in sce-a cornixe d'argento indoao do Santo Mandillo de Zena: Abgar o consegna a Anania una lettia pe Cristo; Anania o no l'ariesce a retrae o Cristo; o Cristo o se lava e quindi o consegna a Anania una lettia e o tesciúo con impressa a so inmaggine; Anania o porta a lettia e a teja a Abgar; Abgar o l'allœuga l'inmaggine do Cristo a-o posto de un idolo abbattúo; o vescovo Eülalio o miagia o mandillo; un vescovo o scrœuve o mandillo e o mon co l'inmaggine impressa; o vescovo o bruxa i Perscen, avendo versao de l'œuio inte 'n braxê; a l'arrivo do mandillo a Costantinopoli un indemoniao o guarisce. L'esecuçion de placche sbalçæ, smâtæ e co-o fondo de fî de graña a l'è de âta qualitæ, lasciando suppoñe un'origine costantinopolitaña. O pannello in legno in sce-o quæ l'è depento a cea do Cristo o l'è parçialmente coverto da una teja, foscia una reliquia.

Çerte scene son raffiguræ ascì inta pittua monumentâ do periodo di Paleolloghi, prez. inta gexa da Vergine a Matejič (Maçedonia, Iugoslavia).

### A Veronica

In Occidente a lezendia da Santa Cea a s'è invece concretizzâ into personaggio mitico de Santa Veronica, o nomme da quæ o poriæ vegnî da *vera icona*. Lê a l'aviæ sciugao con un mandillo a cea do Cristo l'inmaggine da quæ a ghe saiæ arestâ impressa. Santa Veronica, pe l'influença di misteii che-a mettan in relaçion co-a Pascion, a l'è rapprezentâ comme una matroña con un turbante a l'orientâ; coscì a l'appâ raffigurâ in sce 'n pannello da paa d'artâ do meistro de Flémalle a Francoforte, dove a cea do Cristo a l'è seña, contraiamente a l'iconografia ciu diffuza inta quæ o l'è rappresentao dolorozo e co-a coroña de spiñe. Benché tâ lezendia a l'affonde e so reixe inte 'na tradiçion antighiscima ch'a coinvoze ascì l'emorroissa e a Santa Madæña, o curto da Veronica o no compâ a Romma primma do sec. XII, mentre o no s'attrœuva mai raffigurao inte l'arte bizantiña.

### Atre icoñe
Se pœu çitâ ascì di atri acheroppiti do Cristo, prez. quello de Gexo figgiœu a Menfi (Egitto), comme riporta into sec. VI Antogno da Piaxença, ò i sudai (scindone) conosciui inte l'Ocidente da-o sec. XIV in ça, comme quello famozo inta cattedrâ de Turin.

Existe ascì de immagine de santi conscideræ miacoose; ancon ciu importanti, da-o punto de vista colturâ e artistego, son i acheroppiti da Vergine. Zorzo Monego (sec. IX) o segnalla un'inmaggine da Vergine impressa in sce una colonna de una gexa in Palestiña (Diospoli ò Lydda), a-a quæ fa ascì alluxon i trei patriarchi orientæ inta so lettia a l'imperatô iconoclasta Teofilo (839): o passaggio do racconto de Zane Damascen in sce-i Maghi, ch'o remonta a 'na tradiçion do sec. V, o parla de un retræto da Vergine eseguio sciu so recesta pe ese inviao a Babilonnia. A questo epizoddio se riferisce l'inlustraçion de un codexo conservao a Geruzalemme ch'a mostra un pittô intento a retrae a Vergine assettâ co-o figgiœu e, inte 'n'âtra scena, a çeimonnia de l'installaçion de l'icoña; da pœu questo retræto o no vegniâ ciu mençunao.

De icoñe da Vergine son stæte conscideræ acheroppite into senso de retræti aotentichi. Into sec. VI, Tedoo o Lettô o ricorda inta *Historia Ecclesiastica* che l'impiaixe Eüdoscia a l'aiva inviao a Purcheia, a Costantinopoli, un'inmaggine da Moæ de Dê depenta da l'evangelista San Lucco. Un numero conspígo de gexe, sorvettutto a Costantinopoli e a Saonicco, g'han avúo l'appellativo de *acheroppite* percose se ghe conservava de icoñe de questo tipo. L'inmaggine ch'a l'ha avúo mao fortuña, no solo in area bizantiña dove gh'ea un *palladium* de Costantinopoli, ma inte l'Occidente ascì, l'è a Vergine Odighítria, dîta *de San Lucco*, inta quæ a Maia a tegne o figgiœu ben drito co-o braçço scinistro. Nomioze gexe, sorvettutto in Italia, ean ritegnue custode de una icoña de San Lucco; de tante che gh'ea, in particolâ a Romma, inti secc. VII e VIII a ciu scignificativa a l'è quella de Gexa de Santa Françesca Romaña.

## Nòtte


## Atri progetti

Categorîa:Crestianeximo
Categorîa:Pitûa